Para outras páxinas con títulos homónimos véxase: Anxo Lorenzo (homónimos).

Anxo Lorenzo no Festival Intercéltico de Lorient.
**Anxo Lorenzo**, nado en Moaña o 28 de decembro de 1974, é un gaiteiro galego.

Traxectoria
-----------

Comezou a tocar a frauta con cinco anos e a gaita con seis. Aos 8 comezou a estudar no Conservatorio de Vigo, aprendendo solfexo, harmonía, piano e frauta barroca e gaita con Carlos Núñez. Asistiu a cursos de gaita con Moxenas, Patrick Molard e Fred Morrison. Durante cinco anos asiste ó obradoiro de Instrumentos Populares Galegos da Universidade Popular de Vigo, baixo a dirección de Antón Corral.

Dende os doce anos colaborou con grupos de música tradicional galegos como Xarabal, Duos Pontes, Semente Nova ou Lembranzas Galegas, cos que realiza traballos de investigación e recollida de música tradicional así como gravacións, concertos e xiras por España, Francia, Estados Unidos, Inglaterra e Irlanda..

Ten participado en festivais do mundo celta como o Festival Intercéltico de Lorient, Festival Intercéltico do Morrazo, o Festival do Mundo Celta de Ortigueira o William Kennedy Internacional Festival Piping ou o Festival Intercéltico de Lorient, onde empatou no primeiro lugar do Trofeo Macallan en 1995 cos gaiteiros Edelmiro Fernández e Jorge Fernández Areces, pero sendo proclamado gañador este último por ser o de menor idade.

Colaborou con artistas como Mónica Molina, Ska-P, Chambao, Poncho Ka, Los Feliz, Amistades Peligrosas, Kathryn Tickell ou Rory Campbell, fusionando a gaita galega co pop, o rock e a música electrónica.

Xunto a Pedro González creou o grupo Spiritu 986, sacando o primeiro disco en 2001. Mesturan o son da gaita máis ancestral coa máis vangardista produción musical a través da máis moderna tecnoloxía.

En 2010 publicou o disco *Tirán*, cunha banda formada por Xosé Liz (bouzouki), Luís Peixoto (bandolín, cavaquiño e percusións), Begoña Riobó (violín), Álvaro Iglesias (contrabaixo) e Eoghan Neff (violín). O disco conta con 11 temas variados, e conta coas colaboracións de Anxo Pintos, Pancho Álvarez, Kathryn Tickell, Peter Tickell, Pablo de Vigo, Luis Peixoto (Dazkarieh), Roi Adrio (Quempallou) e Jorge Arribas (La Musgaña).

En 2015 colaborou coa banda bretoa Gwendal na gravación dun CD e DVD de conmemoración dos 45 anos do grupo.

Notas
-----

1. ↑  «Anxo Lorenzo de gira por Irlanda e Inglaterra», artigo en *Xornal de Galicia* 16 de xullo de 2010 *(en castelán)*.
2. ↑  «El gaitero Anxo Lorenzo dio toda una lección de virtuosismo», artigo en *El Mundo*, 13 de xullo de 2010 *(en castelán)*.
3. ↑  «John McSherry y Anxo Lorenzo actuarán en el Intercéltico de Moaña, de cuyo cartel se cae Solas», artigo no *Faro de Vigo*, 22 de xullo de 2010 *(en castelán)*.
4. ↑  «La música celta de Anxo Lorenzo ya suena en Ortigueira» Arquivado 09/04/2011, en Wayback Machine. artigo en *La Voz de Galicia*, 1 de xullo de 2010.
5. ↑  "Edelmiro Fernández: «A primeira vez que gañei en Lorient foi cun triplo empate»". *La Voz de Galicia* (en castelán). 24 de novembro de 2019. Consultado o 1 de maio de 2020.
6. ↑  Pardo, Guillermo (7 de agosto de 1995). "Éxito de los músicos gallegos en el Festival de Lorient". *La Voz de Galicia* (en castelán). p. 5.  `|data-acceso=` require `|url=` (Axuda)
7. ↑  "Un galego de Moaña na corte de Gwendal, o mítico grupo bretón do folk celta". *Nós Diario*. 28 de agosto de 2015. Consultado o 1 de maio de 2020.

|  |  |
| --- | --- |
| Control de autoridades | 
* Wd: Q473015
* Discogs: 1504145
* Europeana: ID

 |